סרחיו בוסקטס אי בורגוס (בספרדית וקטלאנית: Sergio Busquets i Burgos; נולד ב-16 ביולי 1988) הוא כדורגלן ספרדי-קטלאני המשחק בברצלונה ובנבחרת ספרד בהם משמש כקפטן בעמדת הקשר האחורי. בוסקטס החל את הקריירה המקצועית שלו בעונת 2008/2009 תחת שרביטו של מאמן ברצלונה ז'וזפ גוארדיולה, ומאז הוא משחק בעקביות בהרכב הקבוצה. עם הקבוצה זכה 8 פעמים באליפות ספרד ו-3 פעמים בליגת האלופות. בנוסף, היה חלק מרכזי בזכייה בשתי הזדמנויות שונות בטרבל - זכייה בשלושת התארים המרכזיים של הכדורגל: אליפות ספרד, הגביע הספרדי וליגת האלופות - הראשון בעונת 2008/2009 והשני בעונת 2014/2015. במשך שנים שיחק בקישור הקבוצה לצדם של צ'אבי ואנדרס אינייסטה, והשלושה היוו קישור חזק ודומיננטי. עם נבחרת ספרד היה שותף לזכייתה הראשונה בתולדותיה במונדיאל ב-2010 וכן בזכייתה השנייה ברציפות ביורו ב-2012.